Cwymp to Gorsaf Reilffordd Novi Sad

Cwympodd to Gorsaf Trenau Novi Sad tua 11:50 y bore ar 1 Tachwedd 2024. Bu farw pedwar ar ddeg o bobl yn y ddamwain, gan gynnwys bachgen chwe mlwydd oed, a chafodd tri arall eu hanafu. Mae tri o'r rhai a anafwyd mewn cyflwr critigol.

 Cefndir 
Ym 2021, cyhoeddwyd cynlluniau ar gyfer adnewyddu ac ehangu'r orsaf fel rhan o ymdrech llywodraeth Serbia i wella ac uwchraddio seilwaith rheilffyrdd y wlad, gan gynnwys cyflwyno trenau cyflym. Roedd y gwaith yn cynnwys moderneiddio'r traciau, adeiladu platfform newydd, a gwella'r prif adeilad yr orsaf gyda lifftiau ychwanegol ar gyfer pobl anabl. Dechreuodd y gwaith ym mis Medi 2021.

Fel rhan o'r gwaith adnewyddu, roedd rhaid dymchwel Pont Boško Perošević, a chafodd Pont Reilffordd Žeželj ei hadnewyddu. Cynlluniwyd y prosiect gan Aleksandar Bojović, a chonsortiwm rhyngwladol rhwng JV Azvi, Taddei, a Horta Coslada International oedd yn darparu'r gwaith. Cwmniau'r China Railway International a'r China Communications Construction Company (CCCC) oedd yn gwneud y gwaith ar y rheilffordd, a hynny fel rhan o brosiect Llinell Reilffordd Budapest–Belgrade, sy'n rhan o gynllun rhwydwaith rheilffyrdd rhyngwladol ehangach.

Agorwyd adeilad newydd yr orsaf yn swyddogol ar 19 Mawrth 2022 gyda thraciau sy'n caniatáu trenau i deithio ar gyflymder hyd at  rhwng Beograd a Novi Sad.

 Y Ddamwain 
Ar 1 Tachwedd 2024 tua 11:50 y bore, cwympodd to'r brif fynedfa i Orsaf Reilffordd Novi Sad. Bu farw pedwar ar ddeg o bobl, gan gynnwys bachgen chwe mlwydd oed, a chafodd tri arall eu hanafu.

Dywedodd y peiriannydd adeiladu Danijel Dašić fod y to wedi disgyn oherwydd strwythur dur ychwanegol a ychwanegwyd i gynnal paneli gwydr yn ystod y gwaith adnewyddu.

 Ymateb 
Cyhoeddodd Llywodraeth Serbia y byddai 2 Tachwedd 2024 yn ddiwrnod cenedlaethol o alaru, a chyhoeddwyd tri diwrnod o alar yn Novi Sad. Cyhoeddwyd diwrnod o alar hefyd yn Republika Srpska.

Mynegodd prif weinidog Hwngari Viktor Orbán ei gydymdeimlad â Serbia a theuluoedd y dioddefwyr.

Galwodd Arlywydd Serbia Aleksandar Vučić am gyfrifoldeb gwleidyddol a throseddol am y ddamwain. Dywedodd y consortiwm o Tsieina a fu'n gweithio ar yr adnewyddu nad oedd to'r orsaf yn rhan o'u prosiect nhw.

 Cyfeiriadau 

Categori:Hanes Serbia